

**RETNINGSLINJER FOR FORDELING AV TRENINGSTID I GYMSALER, HALLER OG ØVRIGE INNENDØRS TRENINGSFASILITETER SOM SVØMMEHALLER, TRENINGSLABBER mm.**

Disse retningslinjer er utarbeidet med bakgrunn i ønske om revisjon av tildelingsregler for de innendørs treningsmulighetene som Nittedal Kommune tilbyr til idrettslag og klubber. Reglene skal være lett tilgjengelig for de som søker om innendørs treningsfasiliteter. Nittedal Idrettsråd vil i innstillingsarbeidet ta utgangspunkt i innsendte søknader til Nittedal Kommune samt statistikk og tallmateriale som NIR henter ut fra idrettsregistrering, medlemsantall, hallbruk mv. Det er Nittedal Idrettsråd som innstiller, mens det er Nittedal Kommune som tildeler treningstider.

**Administrative regler:**

1. I henhold til vedtatt delegasjonsreglement fra Nittedal Kommune (NK) så innstilles treningstid i kommunale bygg av Nittedal Idrettsråd (NIR), mens det er kommunen som overtar innstillingen og inngår kontrakter med de enkelte på grunnlag av fordelingen.

2. Nittedal Kommunes fordeling av treningstider omhandler Lihallen, Hakadalshallen, Rotneshallen, Elvetangenhallen, Slattumhallen og Bjertneshallen. I tillegg fordeles også timer i Libadet, Rotnesbadet, og Elvetangenbadet samt treningslabber, og gymsalene på alle bygdas skoler. Turnhallen på Slattum er siste skuddet på stammen, men her blir mer omfattende kontrakter inngått, siden hallen inneholder elementer som krever annen type oppfølging. Dersom det tilkommer flere kommunale haller eller treningsflater som faller inn under samme tildelingsordning fordeles også disse etter dette regelsett.

3. For å få tildelt treningstid, må søkerne søke på fastlagt skjema på Nittedal kommunes hjemmesider og innen fastlagt søknadsfrist, som for tiden er 1. mars.

Informasjon om søknadsprosess, aktuelle idrettsflater, og om de til enhver tid gjeldende tildelinger er tilgjengelig på Nittedal Kommune sine hjemmesider. I tillegg vil det finnes informasjon på NIR sine nettsider og kunngjøring i Varingen.

4. Søkerne må være hjemmehørende i Nittedal kommune. Organisasjoner som er medlemmer av Norges Idrettsforbund har fortrinnsrett fremfor andre søkere. Rent unntaksvis kan enkeltutleie skje til utenbygds organisasjoner. Fleridrettslag søker samlet for alle grupper. Grunnlag for antall utøvere skal være idrettsregistreringen pr 31.12 året før. Dersom det er vesentlig avvik mellom idrettsregistreringen og det antall utøvere som oppgis i søknad, skal det eksplisitt opplyses om dette.

Private søkere søker tildeling gjennom samme prosess som organiserte lag og klubber.

5. Treningstid tildeles for skoleåret og i tidsrommet skolestart høst – skoleslutt vår, med unntak av skoleferier i henhold til Skoleplanen. NKs plan for egen bruk av haller, gymsaler og bad følger med tildelingen og kontrakten med lagene. Vurderingsgrunnlag for tildeling gjøres tilgjengelig for søkerne.

6. NIR gjør en foreløpig innstilling av treningstider og distribuerer dette til søkerne medio mai. Søkerne får mulighet til å komme med sine begrunnede synspunkt på den foreløpige innstillingen innen slutten av mai. På bakgrunn av innspillene gjør NIR en endelig innstilling av treningstider som kommuniseres til NK for utforming av kontrakter for tildeling mellom NK og søker.

7. Ved behov kan NIR avholde et innstillingsmøte innen medio juni hvor alle søkere som er innstilt på treningstider blir invitert. Målet med et eventuelt møte er å finjustere forslag før endelig tildeling.

8. NIR søker samlet på vegne av klubber og lag som særskilt har behov og ønsker om å trene i feriene. Basert på fasilitetenes tilgjengelighet tilbakemeldes dette til søkerne.

9. Ledige timer, og evt. nye søknader gjennom året, administreres av NK. Ubenyttet tid skal meldes tilbake til kommunen, slik at tiden kan omfordeles til andre. Bytting av tider kan klubber og lag gjøre seg imellom selv i enkelt situasjoner. Gjøres bytter permanent, skal dette meldes til kommunen.

**Tildelingsregler for gymsaler og treningslabber:**

1. Barn under 9 år skal i all hovedsak tildeles treningstid i gymsal.

2. I treningslabber og gymsaler er det ikke krav til typisk inne-idrett.

3. For fleridrettslag tildeles tid hele klubben, hvorpå de selv fordeler.

4. Typiske sesongidretter (eks: ski i sommerhalvåret, fotball barn under 12 år i vintermånedene) kan tildeles tider i gymsal deler av året med mål om basistrening. Normalt tildeles tid høst / vår og klubbene avstemmer overgang internt dersom tiden er fordelt innenfor samme klubb.

**Tildelingsregler for haller/svømmehall/bad mm:**

1. NIR innstiller tid til klubb basert på antall registrerte medlemmer. For fleridrettslag innstilles tiden pr gruppe. Gruppene gjør selv sin fordeling av tildelt tid på de enkelte årsklasser og lagsammensetninger. Grunnlag for tildeling av stor hall gjelder utøvere fra 9 år og oppover.

2. Prioriterte grupper (utenom idrettslag) f. eks handicapgrupper, prosjekter som Storbyprosjektet og ungdomsklubber skal kunne tilgodesees med hall/bad-tider etter søknad og avtaler som foreligger mellom aktuell gruppe og NK.

3. Hallidretter, som håndball, innebandy og basket skal prioriteres ved tildeling av halltid i stor hall grunnet mange utøvere og lag.

4. NIR skal i størst mulig grad søke å innstille halltid i stor hall nær lagets geografiske tilhørighet i Nittedal. Videre innstilles fleridrettslagene som hovedleietakere av hver sin hall i sitt nedslagsfelt; GIF – Slattumhallen. NIL – Rotneshallen. HIL - Elvetangen hallen. Tilsvarende gjelder for NIT/HAK i forhold til Lihallen.

5. NIR skal i størst mulig grad søke å innstille på hel hall sammenhengende til en klubb/gruppe pr dag, herunder forsøke å hensynta opprigging/nedrigging for utstyrsintensive idretter.

6. Klubber som har elitelag skal tildeles minimum en sammenhengene ukedag for avvikling av eliterunder i egen serie. For IB og basket gjelder dette for øverste nasjonale divisjon, for håndball gjelder dette de 3 øverste divisjonene.

.

7. Tildelingstid/tilgjengelig tid avklares mellom NIR og NK før hver sesong. NIR skal under innstillingen vektlegge prioriteringen for treningstid for yngre årsklasser (frem til 13 år) i tiden før kl. 20.

**Årlige tildelingskriterier:**

På grunn av variasjoner i antall påmeldte lag i spillserier, antall spillere, aktive medlemmer, spesielle hensyn grunnet bruk av utstyr, avstand til treningshall og andre spesielle behov vil NIR kunne justere tildelt treningstid for de enkelte grupper i henhold til variasjoner fra år til år. Dette gjelder også de som tildeles tid på fredager, hvor det kan være at dette veksles mellom klubber over år. Disse kriteriene er vanskelig å gi permanent faste verdier, men vil bli kommunisert til søkere ved gjennomgang/tilbakemelding på tildeling.

18.04.2023